R. Zajac, minister zdravotníctva SR: (2005-06-29):
Čo sa týka pozmeňujúceho návrhu pani poslankyne Sabolovej, poviem úprimne, že my sme mali vo vládnom návrhu možnosť na päť dní dať priepustku, ale v zdravotníckom výbore, dokonca vo výbore pre ľudské práva bolo navrhnuté toto odmietnuť z dôvodov právnej zodpovednosti poskytovateľa, kto bude zodpovedať za toho poistenca alebo pacienta v tomto prípade, ak on bude prijatý a súčasne aj nebude. To znamená, zdalo sa aj výboru pre ľudské práva a následne aj zdravotníckemu výboru čistejšie, aby teda bola ukončená hospitalizácia, a ak je potrebné začatá nová. Mimochodom, dnešný cenový výmer aj zvýhodňuje takýto postup, hoci to nie je celkom správny krok. Čo sa týka pozmeňujúceho návrhu pani poslankyne Černej, musím s plnou zodpovednosťou povedať, že rieši komplexne z pohľadu zdravotníckeho práva utajené pôrody aj maloletých. My nemôžeme v tomto prípade  skúmať, či maloletá je gravidná z takých alebo onakých dôvodov, ale musíme vytvoriť možnosť chrániť život toho dieťaťa, a teda v neposlednom rade, samozrejme, aj tej matky, hoc ako stará je. To znamená, toto riešenie je právne v poriadku, je prekonzultované, treba vytvoriť ešte niekoľko zmien v iných zákonoch, avšak tie nemajú vplyv. To znamená, my k tomu ešte, aby sme úplne zabezpečili čistotu, vydáme metodické usmernenie k pôrodníckym oddeleniam, ako to majú čítať, ale takto je to legislatívne v poriadku, lebo v tomto prípade ženské pohlavie, keď sa narodí, už je ženou nezávisle od toho, ako je stará. Takto sme to my aj legislatívne ošetrili a poviem celkom bez nejakého krížového výsluchu, že pani poslankyňa to bola u nás konzultovať. Myslím že, pozmeňujúce návrhy pána poslanca Pašku boli dva alebo tri, posledný, samozrejme, nemôžem akceptovať, lebo hneď môžeme zbaliť tie zákony a ísť s nimi domov, pretože, samozrejme, vypustením povinnosti bol by katalógom a myslím druhý sa týkal dokonca rozsahu zdravotnej starostlivosti v tej dikcii, ktorú on dal, je, samozrejme, hlboko neakceptovateľné. Tým si myslím, že je vytvorený predpoklad na to, aby tento zákon, ktorý je takou kostrou, hoci v rozprave vystupovali poslanci aj k iným, samozrejme, k celému zdravotníckemu systému, sme mohli nejakým spôsobom schváliť. Ja sa nechcem znova vyjadrovať ani k prestrelke medzi poslancom Novotným a poslancom Murgašom, lebo o ignoranstve by sme tu mohli hovoriť hodne dlho na strane toho, ktorý tu z poslanca Novotného ignoranta robil už aj z tých dôvodov, že naozaj vodu kázať, víno piť  nie je v poriadku. Nie je v poriadku sa tu rozčertovať a plameniť sa, čo sú to za svinstvá tie akciové spoločnosti a súčasne naozaj finančnej skupine ich dať, hoci si myslím, že tie skúsenosti z VÚC nebudú ideálne práve preto, že im neodovzdali majetok, ale len správu. To znamená, pokiaľ by im odovzdali majetok, tak je aká taká šanca, že sa o to budú starať. Pokiaľ im odovzdávajú len správu, tak de facto, pokiaľ sa to nepodarí, keď už nejaký experiment, tak sa, samozrejme, nepodarí a majetok sa bude späť vracať do VÚC, otázka je v akom stave. Ale to je, prosím, výsostná kompetencia každého VÚC. Ja sa skôr pousmievam popod fúzy nad takým malým drobným, no, nazvime to pokrytectvom už aj z toho dôvodu, že to veľmi rozčertilo štyroch alebo piatich poslancov Smeru vo svojich faktických poznámkach. Čo ma naozaj vážne mrzí, je, ak sestry, ktoré nie celkom, ony dnes tu mali stáť, aby ich protest bol aj lepšie zrozumiteľný, lebo to vyznelo, že vlastne sestry chcú odvolávať Dzurindu, čo je smola, pretože ich protest je oprávnený. Ich podmienky nie sú dobré. Ale nech sa na mňa pán poslanec Soboňa nehnevá, s kým iným môžu vyjednávať v zmysle Zákonníka práce. Mimochodom, zákon o verejnej službe, zákon č. 553 nie je z mojej dielne, ale z dielne ministerstva práce. Je to zákon o práci vo verejnom záujme a   tam  v § 1 myslím si, že písmeno c) si každý prečíta, prečo práve zdravotnícke zariadenia vypadli? A poviem úprimne, výklad, ktorý ministerstvo spravilo v roku 2004, pretože ten zákon platí od roku 2003 a je účinný od 1. januára 2004 a argumentom sa stáva až v júni 2005, je úplne jednoznačný. Najprv ministerstvo vyložilo, že v poriadku, všetci zdravotnícki pracovníci, následne je jasné, že ústava neumožňuje ministerstvu vykladať vlastné zákony a v tomto prípade je celkom jednoznačne napísané, za podmienky, ak príspevok zriaďovateľa je väčší ako vyplatené mzdy. A v mojom rezorte ide tu v tomto prípade o úrady verejného zdravotníctva, Štátny ústav pre kontrolu liečiv, UZIŠ a Slovenskú zdravotnícku univerzitu, ale určite nie zdravotnícke zariadenia. A teda keď sme o tých sestrách  hovorili, treba povedať aj druhú časť tej pravdy. Sestrám sa dnes v inom povolaní budú vytvárať dobré podmienky, a to je povolanie záchranára. Na  päť rokov sme umožnili každej sestre, ktorá má aspoň maturitu a trojročnú prax, aby prešla do funkcie záchranára, ktorých máme nedostatok, a následne sa dovzdelala. Tam sú tie platové pomery úplne iné. A tretia vec, možnože sa to nepáči, predstava, že sestry zastúpené kýmsi, komorou, odbormi, ja si skôr myslím, že odbormi, ale to už je jedno, čo si ja myslím o tejto veci, nepáči sa mi to vyjednávanie. Možno to považuje niekto za neprirodzené. Ale ak sa sestry nebudú vedieť ozvať doma, kde ten hlas musí byť prinajmenšom počutý, ja nehovorím vypočutý, potom si neviem predstaviť, akého práva sa môžu domôcť pred dverami parlamentu. Naozaj neviem okrem toho, že upozornia na svoju ťažkú situáciu. A ja som sám zvedavý, ako to dopadne v pondelok. Ja som včera avizoval, že je dlhšie pripravované stretnutie, kde my ani do toho nebudeme nejako zasahovať, že sestry musia vedieť povedať svojim riaditeľom, čo ich trápi. Ak to nebudú vedieť povedať, ich sociálny stav sa nemôže nijakým spôsobom zlepšiť. Ale mrzí ma, že tento protest je skôr nešťastný a skôr neuvážený, čo sa týka termínu, ak mali protestovať, znova opakujem, tak snáď dnes, keď sú zdravotnícke zákony, sa bude v tomto parlamente skôr zneužívať. A ten prst hore je iba v tom, že sestry naozaj držia to zdravotníctvo, v tomto prípade tu žiadne farizejstvo z mojej strany nie je a každý rozumný riaditeľ si musí uvedomiť, že ich situácia bude bytostne vplývať na chod zariadenia, ktoré riadi. Všetky ostatné invektívy o korumpovaní a hore-dole a takéto, samozrejme, som si rád vypočul. Veľmi peknú prezentáciu mal pán poslanec Ševc, čo sa týka mojich karikatúr, ocenil by som, keby mi Paška  nejakú venoval. Zbieram ich. A taká malá poznámka. Viete, tu sa domáhate ekonomicky správnych čísiel. To je v poriadku. Hovoríte o utajených informáciách, Veriteľ je dnes zverejnený ako málo čo. Ale úplne zlé a chybou je, keď to ešte aj rektor univerzity chce interpretovať. Úplne zlé je, keď si niekto pletie pojmy a dojmy. Hovoríme o stálych cenách, pán rektor, hovoríme o podiele HDP per kapitál, hovoríme o raste. A myslím si, že možno je zlé, keď minister zdravotníctva trošku rozumie ekonómii, ale úplne zlé, keď rektor jej nerozumie. Ďakujem.